Ha tshabo ya tlatlapo ya lapeng e fihla bophelong ba hao ...

Ha o mong!

Mohlomong o e mong wa diketekete tsa batho naheng ya rona ba tlasa tlatlapo lapeng. Jwalo ka diphofu tse ngata, na o a ipeha molato bakeng sa tlhekefetso mme o ikutlwa e ka o entse ho hong ho phoso ho fumana kotlo e jwalo?

Bibele ha e kgothalletse tlhekefetso

Jesu o tlile lefatsheng ho tla lopolla batho bokgobeng. O tlisa tsela e ntjha bophelong moo monna, mosadi le ngwana e mong le e mong, a nang le tokelo ya ho tshwarwa ka toka le botho.

“Ka mokgwa o jwalo Mora Motho ha a ya tlela ho sebeletswa, empa ho tla sebeletsa le ho neelana ka bophelo ba hae hore e be topollo ya ba bangata.”

Matheu 20:28

Le rekilwe ka theko e boima, ka hona se iketseng makgoba a batho.

1 Bakorinthe 7:23

Na ha le tsebe hore le tempele ya Modimo, le hore Moya wa Modimo o ahile ka ho lona? Ha motho a heletsa tempele ya Modimo, Modimo o tla mo timetsa, hobane tempele ya Modimo e a halalela, mme tempele eo ke lona.

1 Bakorinthe 3:16-17

Dihlong tsa tlhekefetso

Jwalo ka motho ya hlekefeditsweng, o ka ikutlwa o tetebetse habohloko mme o ikutlwa e ka ha o a tshwanelwa ke lerato. Athe Bibele e o netefaletsa hore o hlotswe ka setshwantsho sa Modimo.

Yaba Modimo o bopa motho ka setshwano sa hae, ... a bopa e motona le e motshehadi.

Tshimoloho (Genese) 1:27

Modimo o o hlotse ka hloko e kgolo:

Ke wena ya bopileng

bokahare ba ka,

ya kopantseng ditho tsa ka

ke sa le popelong ya mme.

Ke a o boka,

hobane o mpopile

ka mokgwa o makatsang;

mesebetsi ya hao e a hlolla,

hona ke ho tseba hantle.

Dipesalema 139:13-14

Amohela hore Modimo o a o rata

O thatohatsi ya Modimo e sa tshwanelang ho hlekefetswa:

Moya oo le o amohetseng hase moya wa bokgoba o boelang o le tshabisa, empa ke moya o le etsang bana ba Modimo, oo re howang ka wona, re re: “Abba!” ke ho re: “Ntate!” Ka sebele sa wona, Moya wa Modimo o pakelana le meya ya rona hore re bana ba Modimo.

Baroma 8:15-16

Leha e le sebopuwa sefe kapa sefe, di ke ke tsa re arohanya le lerato la Modimo, leo a re bontshitseng lona ka Kreste Jesu, Morena wa rona.

Baroma 8:39b

Morena ke mosireletsi wa hao

“Morena ke lehaha la ka,

ke qhobosheane ya ka,

ke monamoledi wa ka.

Modimo ke lefika la ka,

leo ke tshabelang ho lona,

ke thebe ya ka,

ke lenaka la ka le mpholosang,

ke seqhobo sa ka,

ke setshabelo sa ka;

ke Mopholosi wa ka,

o mpholosa kgatellong.”

2 Samuele 22:2-3

Fumana thuso!

Ho na le mekgatlo e mengata Afrika Borwa e thusang ba dikamanong tsa tlhekefetso.

Letsetsa Life Line ho 0800 150 150.

Leha nka robala ka meokgo,

ha bo esa e se e le nyakallo.

Dipesalema 30:6b

*Ditemana tsa Bibele di nkilwe Bibeleng ya Sesotho ya 1989.

E phatlaladitswe le ho ajwa ke Mokgatlo wa Bibele wa Afrika Borwa.

www.biblesociety.co.za

Bibles and audio Bibles are available on the BibleSA-app